钦定古今图书集成/明伦汇编/官常典/第262卷 > 后唐
## 钦定古今图书集成/明伦汇编/官常典/第262卷 > 后唐

### 明宗天成二年敕内中公事诏书奏对不到中书者令阎至抄录月送史馆又敕史官修太祖庄宗实录及本朝日历

按《五代史唐明宗本纪》，不载按《册府元龟》：赵熙，明
宗时为起居郎、史馆修撰。成二年八月，熙上言曰：
“伏以皇帝陛下应天御宇，缵圣承乾。咸从睿哲之功，
克致文明之运。始自乾坤荡定，京辇廓清。箴规委谏
诤之臣，辅弼任贤良之士，莫不尽编竹帛，已播遐陬。
其有圣德忧勤，睿谋沈密。至理每叶于神化，格言皆
契于天时。或拱极侍卫之臣，或秉政枢机之地，或陛
下有筹画之妙，或大臣得应对之仪，外班既不闻知，
直史凭何纪录？实虑岁月深久，永作遗文。自此凡是
内中公事及诏书奏对，应不到中书者，伏乞委内臣
一人，旋具抄录，月终关送史馆。庶使简编毕备，言动
无遗，垂万古之美谈，显一时之盛事。”敕令枢密院学
士阎至录送。九月，史官奏：“伏奉九月八日敕，国祚中
兴，已逾五载。皇基统嗣，爰及两朝。其有纪年之书，行
事之纪，未闻编录，实谓旷遗。所司既不举明，史官又
未起请，因循斯久，阙漏转多。宜令史臣先修《太祖武
皇帝》、庄宗两朝《实录》，速具奏呈。新朝日历行事，亦可
精专纂录，无使废坠者。”伏以简编事重，久阙监修，须
循《广记》之规，以备必书之要。馆司或有阙漏公事，尽
令提举施行。伏自陛下赴难雒京，以副人望，宰臣百
辟，诸道藩侯，各贡笺章，请临宝位。群情尤切，三让弥
坚，且行教令之规，先进代王之号，既从俞允，寻就缵
承。皇泽播于万方，圣功超于千古。伏自大驾临至德
宫，宰臣百“官、诸道侯伯各上劝进笺表，及圣旨谦让
批答，兼《宣谕诸道教令》诏书，及宝册文，并自天成元
年四月后至今九月以前。内降诏书，陛下日亲时政，
《金口》所宣，去弊除奸，及近日敷奏，省费从宽之事，并
请下所司，各简抄录送馆，所冀编修，总无漏略。”从之。
十二月，同州节度使卢质准敕录太祖、庄宗两朝功
臣书，诏自进之。是月，都官郎中庾传美访图书于三
川孟知祥处，得《九朝实录》及杂书传千馀卷，并付史
馆。同光已后，馆中煨烬无几，《九朝实录》甚济其阙。
天成三年敕翰林学士入院，以官资先后为定
按《五代史唐明宗本纪》不载按《文献通考》：三年敕：
“今后翰林学士入院，并以先后为定。惟承”旨一员，出
自朕意，不计官资先后，在学士上，仍编入《翰林志》。

### 长兴元年试新学士权停诗赋用麻制答三道

按《五代史唐明宗本纪》，不载。按《文献通考》：同光初，
置扈銮书制学士，以赵凤为之。至长兴元年，翰林学
士刘昫奏：“旧例学士入院，除中书舍人即不试，馀官
皆先试麻制、批答诗赋各一道，号曰五题。后来虽有
召试之名，无考校之实。欲请今后召试新学士，权停
诗赋，祗试麻制答共三道，内赐题目、定字数，付本院
召试。”从之。

长兴二年春，敕朝臣起居入阁奏对公事。奏覆后宣
付史馆。其《时政记》《起居注》，续候敕处分。

按《五代史唐明宗本纪》，不载。按《册府元龟》二年三
月二十八日，史馆奏，“当馆应诸处及诸司关送到合
编录公事外，伏准旧制，国朝有《时政记》并起居注，并
合送馆，以备纂修。近代已来，阙行此事。只以每遇入
阁，兼内殿起居，朝臣待制转对公事，逐季抄送当馆。
如有显具颁行，逐司关报到者，旋据逐件，一一于日
历收记。其有直下所司各行之事，当馆无由得知。若
只凭本官供到所奏状本，未免简编不备，本末难穷。
已后待制、转对公事等，除显具颁行、关送到馆外，应
有直下所司及不行未行之事，乞宣付当馆，旋依次
第编录。其《时政记》《起居注》并内庭逐日合书《日历》，亦
乞相次逐旋奉敕，于朝臣起居、入阁奏”对公事，奏覆
后宣付史馆，宜依。其《时政记》《起居注》，续候敕处分。

### 废帝清泰元年诏李专美记录时政送史馆如明宗故事

按《五代史唐废帝本纪》，不载。按《册府元龟》，韩昭裔
为端明殿学士。末帝清泰元年，史馆上言，“凡书诏及
处分公事，臣下奏议，望命近臣以时系日，录下史馆
编修。”诏昭裔及枢密直学士李专美录送有司，行明宗时旧事也。